Na podlagi Zakona o uresničevanju javnega interesa za kulturo (Uradni list RS, št. [77/07](http://www.uradni-list.si/1/objava.jsp?sop=2007-01-4066) – uradno prečiščeno besedilo, [56/08](http://www.uradni-list.si/1/objava.jsp?sop=2008-01-2344), [4/10](http://www.uradni-list.si/1/objava.jsp?sop=2010-01-0129), [20/11](http://www.uradni-list.si/1/objava.jsp?sop=2011-01-0822), [111/13](http://www.uradni-list.si/1/objava.jsp?sop=2013-01-4130), [68/16](http://www.uradni-list.si/1/objava.jsp?sop=2016-01-2930), [61/17](http://www.uradni-list.si/1/objava.jsp?sop=2017-01-2916) in [21/18](http://www.uradni-list.si/1/objava.jsp?sop=2018-01-0887) – ZNOrg, v nadaljevanju: ZUJIK) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16, v nadaljevanju: Pravilnik) in Pravilnikom o strokovnih komisijah (Uradni list RS, št. 173/20), Ministrstvo za kulturo RS objavlja

**Javni razpis za izbor kulturnih projektov na področju intermedijskih umetnosti, ki jih bo v letu 2021 sofinancirala Republika Slovenija iz proračuna, namenjenega za kulturo, z oznako JPR-IMU-2021**

(v nadaljevanju: javni razpis)

1. **NAZIV IN SEDEŽ NAROČNIKA JAVNEGA RAZPISA**

Republika Slovenija, Ministrstvo za kulturo, Maistrova ulica 10, 1000 Ljubljana (v nadaljevanju ministrstvo).

1. **PREDMET JAVNEGA RAZPISA**

Predmet javnega razpisa je sofinanciranje kulturnih projektov na področju intermedijskih umetnosti, ki jih bodo v letu 2021 izvedli naslednji izvajalci:

* nevladne kulturne organizacije, katerih programi niso bili izbrani na javnem razpisu z oznako JPR-PROG-2018-2021 oziroma katerih prijavljeni projekti ne spadajo v okvir večletnih kulturnih projektov, ki so bili izbrani na javnem razpisu z oznako JPR-VP-18-21;
* javni zavodi na področju kulture, ki v letu 2020 s strani ministrstva niso bili neposredno pozvani k predložitvi programa dela in finančnega načrta za leto 2021;
* samozaposleni v kulturi in druge fizične osebe, ki delujejo na področju intermedijskih umetnosti.

V besedilu razpisa uporabljeni izrazi, zapisani v slovnični obliki moškega spola, so uporabljeni kot nevtralni in veljajo enakovredno za ženski in moški spol.

1. **CILJI JAVNEGA RAZPISA**

Sofinanciranje je namenjeno podpori kulturnim projektom na področju intermedijskih umetnosti, ki so v javnem interesu in so prepoznani kot vrhunski ter nujno potrebni za uresničevanje načel raznovrstnosti in dostopnosti javnih kulturnih dobrin, podpori delovanju in razvoju vrhunskih ustvarjalcev in izvajalcev, spodbujanju sodelovanja večjega števila ustvarjalcev ter spodbujanju razvoja mladih, šele uveljavljajočih se nadarjenih ustvarjalcev.

1. **OPREDELITVE POJMOV**

**Intermedijske umetnosti** so v kontekstu tega razpisa opredeljene kot umetniške prakse, ki v raziskovanju novih izraznih možnosti ter tematik segajo prek meja etabliranih umetnostnih zvrsti in področij. V nasprotju z večpredstavnostnimi pristopi likovnih, uprizoritvenih, glasbenih in drugih uveljavljenih umetniških praks so intermedijske umetnosti pogosto naravnane transdisciplinarno (posamič vzpostavljajo novo polje raziskovanja), delujejo na presečiščih različnih znanosti in ved ter umetnosti, pa tudi sodobnih tehnologij. V svojem ustvarjalnem izrazu, uporabljenih orodjih ter pristopih se opirajo na nove informacijske in komunikacijske tehnologije oziroma medije, vsebujejo pa tudi njihovo kritično refleksijo v družbenem kontekstu. V praksi se najpogosteje manifestirajo kot instalacija, razstava, performans ali intervencija v javnem prostoru, v virtualnih prostorih oziroma na medmrežju, pa tudi kot nove eksperimentalne predstavitvene oblike.

**Projekt** je posamezna kulturna aktivnost, ki je po zasnovi, vsebini, izvedbi in obsegu zaključena celota, kar je mogoče razbrati iz prijaviteljevih v celoti izpolnjenih prijavnih obrazcev in obveznih prilog. Je dostopen javnosti in bo izveden v letu 2021.

**Postprodukcija** zajema celoten načrtovani obseg realizacije ponovitev in gostovanj projekta v letu 2021.

**Koprodukcija** je enakovreden odnos dveh ali več izvajalcev (nevladne kulturne organizacije s statusom pravne osebe, javni zavodi), ki združijo kreativne potenciale in sredstva za uresničitev skupnega projekta (dodatni finančni vložek ni vezan na njihov siceršnji vložek v obliki prostorov, tehnike, kadrov ali storitev). Koprodukcija pomeni, da so za realizacijo projekta odgovorni vsi partnerji, medtem ko je prijavitelj koprodukcije le eden od njih (izvršni producent), čeprav vsi partnerji delijo enako odgovornost glede izvedbe koprodukcijskega projekta in so upravičeni do enakovrednih skupnih referenc, skladno z medsebojnim pisnim dogovorom. Koprodukcijska razmerja ureja sklenjen (podpisan) dogovor, v katerem so natančno opredeljene odgovornosti in dolžnosti posameznih partnerjev ter vse njihove medsebojne obveznosti (finančne, vsebinske, kadrovske, izvedbene). Obvezna priloga k prijavi koprodukcijskega projekta je sklenjen (podpisan) dogovor med koprodukcijskimi partnerji, ki ne predvideva financiranja projekta iz iste proračunske postavke ali iz istega razpisa ministrstva. Kot izvršni producenti ali koproducenti ne morejo nastopati fizične osebe.

**Soorganizatorstvo** je odnos prijavitelja kot nosilca projekta, in drugih soorganizatorjev (nevladne kulturne organizacije s statusom pravne osebe, javni zavodi, samozaposleni na področju kulture), ki s svojimi deleži (prostor, kadri, storitve, tehnična podpora in druga sredstva) pristopijo k realizaciji projekta. Vložek soorganizatorjev je finančno ovrednoten, pravice, odgovornosti in dolžnosti za izvedbo projekta pa nosi izključno prijavitelj. Obvezna priloga k prijavi projekta, ki vključuje soorganizatorje, je podpisana izjava soorganizatorja, ki ne predvideva financiranja projekta iz iste proračunske postavke ali iz istega razpisa ministrstva. Fizične osebe ne morejo nastopati kot soorganizatorji, lahko pa so vabljene kot razstavljavci ali kuratorji in jim pripadajo avtorski honorarji, vključno z morebitnimi potnimi stroški in stroški bivanja.

**Upravičene osebe** so prijavitelji projektov, ki delujejo na področju intermedijskih umetnosti ter hkrati izpolnjujejo splošne in posebne pogoje, določene v javnem razpisu.

**Nevladne kulturne organizacije** so pravne osebe, ki so ustanovljene kot društva, zasebni zavodi, ustanove in druge nevladne organizacije ter so registrirane za opravljanje kulturno-umetniških dejavnosti ter posredovanje kulturnih dobrin v Sloveniji. Izpolnjujejo naslednje pogoje: niso ustanovljene z namenom pridobivanja dobička, morebitnega presežka prihodkov nad odhodki pa ne delijo med svoje člane ali uporabnike, temveč ga uporabijo za uresničevanje svojega namena; niso ustanovljene z namenom pridobivanja gospodarske koristi svojih članov ali ustanoviteljev; med njihovimi ustanovitelji ni več kot polovica pravnih oseb javnega prava; so ustanovljene prostovoljno; so pri upravljanju neodvisne od organov oblasti, politike ali gospodarstva; po svoji osnovni dejavnosti ne sodijo med izobraževalne ali druge podporne organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji.

**Samozaposleni v kulturi** (v nadaljevanju: samozaposleni) so fizične osebe z dejavnostjo (ne pravne), ki so na dan oddaje vloge na javni razpis in do zaključka projekta vpisane v razvid samozaposlenih v kulturi, ki ga vodi ministrstvo.

**Fizične osebe** so posamezniki (ne pravne osebe) z različnimi statusi in so upravičeni le do avtorskega honorarja, ki že vključuje stroške njihovega lastnega ustvarjalnega dela in predstavitve za javnost, morebitne potne stroške in stroške bivanja. Višina izplačila za odobrene projekte fizičnih oseb je v pogodbi zapisana v znesku bruto bruto. To pomeni, da so vključeni tudi vsi davki, prispevki in akontacija dohodnine. Te dajatve odvede že ministrstvo, zato izvajalec s statusom fizične osebe na transakcijski račun prejme le neto znesek.

**Prijavitelj projekta** je odgovorni izvajalec, ki je upravičena oseba in bo v morebitni sklenjeni pogodbi naveden kot pogodbena stranka.

**Odgovorna oseba prijavitelja projekta** je odgovorni nosilec projekta, ki poslovno in vsebinsko predstavlja in zastopa kulturno organizacijo, oziroma posameznik v vlogi avtorja.

**Razstavnina** je avtorski honorar umetniku, ki javno predstavi svoja umetniška dela v okviru razstavnega ali performativnega projekta. Ministrstvo ga uvršča med obvezne stroške in določa najnižje bruto obsege: najmanj 500,00 evrov za osebno razstavo ali osebni performativni projekt iz tekoče produkcije, najmanj 1.500,00 evrov za pregledno razstavo ali pregledni performativni projekt in najmanj 3.000,00 evrov za retrospektivno razstavo ali retrospektivni performativni projekt. V primeru skupinske razstave se vsaj 20 % pogodbene vrednosti nameni sodelujočim umetnikom. Razstavnine brez posebnega pisnega dogovora z avtorjem ni dopustno nadomestiti s produkcijskim vložkom.

**Referenčna prizorišča** so tiste galerije in drugi prireditveni prostori, ki so se v preteklosti uveljavili prek razstavnih in performativnih dogodkov s področij vizualnih ali intermedijskih umetnosti in pri katerih so udeleženi strokovnjaki s teh področij (referenčni kustosi in kuratorji). Prijavitelji jih izkazujejo z medijskimi odzivi in CV sodelujočih strokovnjakov, ki sodijo med obvezne priloge.

**Referenčni kustosi in kuratorji** za področje sodobnih vizualnih ali intermedijskih umetnosti so strokovnjaki, ki so s svojim delom v preteklosti izkazali usposobljenost za kritiško presojo, proučevanje in promocijo sodobnih vizualnih ali intermedijskih umetnosti. To izkazujejo s CV, ki sodijo med obvezne priloge.

**Finančna uravnoteženost** projekta pomeni:

* da so upravičeni stroški projekta uravnoteženi z njegovim obsegom in vsebino (zlasti glede cenovne primernosti in stroškovne učinkovitosti) in
* da so prihodki enaki odhodkom.

**Celotna vrednost projekta** obsega vse načrtovane odhodke.

1. **RAZPISNA PODPODROČJA NA PODROČJU INTERMEDIJSKIH UMETNOSTI**

Ministrstvo v okviru javnega razpisa razpisuje štiri podpodročja:

* 1. **Podpodročje: Produkcija in postprodukcija v Sloveniji**

Podpodročje je namenjeno prvi izvedbi intermedijskega projekta slovenske produkcije in umetnikov iz Slovenije na območju Republike Slovenije ali v zamejstvu, ki je po obsegu enovit, časovno in izvedbeno pa zaključena celota, ki je dostopen javnosti in bo izveden v letu 2021. Postprodukcija v Sloveniji in zamejstvu obsega ponovitve prvoizvedene produkcije, ki ni starejša od enega leta.

* 1. **Podpodročje: Postprodukcija na referenčnih prizoriščih v tujini**

Podpodročje je namenjeno gostovanju projekta slovenske produkcije in umetnikov iz Slovenije po prvotni izvedbi v Sloveniji, na referenčnem prizorišču v tujini. Vabilo tujega partnerja s specifikacijo prevzetih stroškov je obvezna priloga vlogi prijavitelja. Pravne osebe lahko zaprosijo za sofinanciranje organizacije gostujočega slovenskega projekta in s tem povezanih stroškov, umetniki pa le za svoj avtorski honorar za lasten avtorski projekt, ki pa lahko zajema tudi morebitne potne stroške in stroške bivanja (če teh ne krije gostitelj).

* 1. **Podpodročje: Prvi avtorski projekt**

Prvi avtorski projekt je neposredna podpora za ustvarjalno delo fizičnih oseb, mlajših samozaposlenih v kulturi ali absolventov visokih šol ene od umetnostnih smeri, ki že lahko izkažejo reference tudi izven študijskega procesa ter v letu 2021 še ne bodo dopolnili 30 let in jim prijavljen avtorski projekt omogoča realizacijo lastnega avtorskega projekta na področju intermedijskih umetnosti. Izbrani prijavitelji lahko zaprosijo le za svoj avtorski honorar, ki pa lahko vsebuje tudi druge stroške, kot na primer potne stroške in stroške bivanja.

* 1. **Podpodročje: Delovne štipendije**

Podpodročje je namenjeno sofinanciranju delovnih štipendij samozaposlenih v kulturi s statusom intermedijskih umetnikov. Namen delovne štipendije je spodbujanje ustvarjalnega, raziskovalnega in samoizobraževalnega dela ter s tem povezane mobilnosti posebej nadarjenih intermedijskih ustvarjalcev, brez odvisnosti od neposredne izvedbe konkretnih projektov. Vrednost sofinancirane delovne štipendije je 5.000,00 evrov. Delovna štipendija ni namenjena neposredni umetniški produkciji, lahko pa je priprava nanjo, če je to utemeljeno z zahtevnostjo projekta. Delovna štipendija ni namenjena modifikacijam že izvedenih projektov.

1. **POGOJI ZA SODELOVANJE NA RAZPISU**

* 1. **Splošni pogoji:**

Vloge na javni razpis lahko oddajo le prijavitelji, ki izpolnjujejo naslednje splošne pogoje:

1. opravljajo dejavnosti v Republiki Sloveniji in so registrirani za opravljanje kulturno-umetniških dejavnosti ter posredovanje kulturnih dobrin ter glede na osnovno dejavnost niso izobraževalne ali vzgojno-izobraževalne institucije oziroma organizacije, katerih temeljni namen za ustanovitev ni opravljanje kulturno-umetniških dejavnosti oziroma posredovanje kulturnih dobrin v Republiki Sloveniji;
2. njihovi koproducenti ali soorganizatorji nimajo istega zakonitega zastopnika in odgovorne osebe projekta;
3. kot zakoniti zastopniki prijavitelja ne nastopajo hkrati tudi kot razstavljalci in/ali kuratorji (razen v primeru prijave fizične osebe za svoj avtorski honorar);
4. da kot prijavitelji projekta javnih kulturnih programov niso bili izbrani na javnem razpisu JPR-PROG-2018-2021 oziroma njihovi prijavljeni projekti niso vključeni v sklop večletnih kulturnih projektov, ki so bili izbrani na javnem razpisu z oznako JPR-VP-UM-18-2021 ali da kot javni zavodi na področju kulture v letu 2020 s strani ministrstva niso bili neposredno pozvani k predložitvi programa dela in finančnega načrta za leto 2021;
5. v primeru, da so bili pogodbena stranka ministrstva v letih 2018, 2019 in 2020, so izpolnjevali vse pogodbene obveznosti (podlaga za ugotovitev izpolnjevanja pogodbenih obveznosti je arhivirana in tekoča dokumentacija na ministrstvu za leta 2018, 2019 in 2020);
6. nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 - uradno prečiščeno besedilo);
7. prijavljeni projekti bodo v celoti realizirani v letu 2021;
8. zagotovljena je dostopnost projekta javnosti;
9. prihodki projekta so enaki odhodkom projekta;
10. isti projekt prijavlja le en prijavitelj;
11. prijavitelj kot produkcije ne prijavlja tujega projekta in/ali tujih izvajalcev;
12. prijavljeni projekt vsebinsko sodi na razpisno področje in enega od podpodročij iz 5. točke razpisnega besedila ter ga strokovna komisija lahko oceni s kriteriji, določenimi v razpisnem besedilu;
13. projekt bo, ko bo izvajan v Sloveniji, izveden v slovenskem jeziku;
14. prijavljeni projekti (ali njihove nadgradnje) niso bili izbrani na programskih ali projektnih razpisih oziroma pozivih ministrstva v obdobju od leta 2018 do vključno 2021, na razpisih Slovenskega filmskega centra javne agencije RS, Javnega sklada RS za kulturne dejavnosti, Javne agencije za knjigo RS ali drugih ministrstev;
15. v okviru objave rezultatov javnega razpisa dovoljujejo objavo osebnih podatkov na spletni strani ministrstva, v skladu z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07 - uradno prečiščeno besedilo);
16. vloga je v celoti napisana v slovenskem jeziku (razen naslova projekta in morebitnih originalnih izjav tujih partnerjev, kadar gre za gostovanje v tujini).

**Prijavitelj poda izjave o izpolnjevanju pogojev iz točke 6.1. v predpisanem prijavnem obrazcu. Na zahtevo ministrstva mora prijavitelj v določenem roku predložiti izvirna potrdila o izpolnjevanju posameznih splošnih pogojev.**

* 1. **Posebni pogoji:**

Vloge na javni razpis lahko oddajo le prijavitelji, ki poleg splošnih izpolnjujejo še naslednje posebne pogoje za posamezno podpodročje:

* + 1. **Posebni pogoji za sodelovanje na razpisnem podpodročju Produkcija in postprodukcija v Sloveniji ter Postprodukcija na referenčnih prizoriščih v tujini:**
* da so v obdobju 2018 - 2020 pretežno delovali na področju intermedijskih umetnosti in so kadarkoli v tem obdobju na referenčnih prizoriščih izvedli vsaj 3 avtorske projekte na področju intermedijskih umetnosti;
* da znaša zaprošena vsota za projekt največ 5.500,00 evrov in da ta znesek ne presega 70 % celotne vrednosti projekta;
* da na javni razpis prijavljajo največ en (1) projekt, ki je po vsebini, časovni zasnovi in obsegu zaključena avtorska celota in bo prvič izveden v letu 2021;
* da v primeru, da je prijavitelj fizična oseba, zaproša izključno za sofinanciranje lastnega avtorskega honorarja za lasten avtorski projekt (avtorski honorar lahko vsebuje tudi predvidene materialne in potne stroške prijavitelja);
* da kot prijavitelji postprodukcije na referenčnih prizoriščih v tujini izkazujejo originalno vabilo tujega organizatorja ali producenta;
  + 1. **Posebni pogoji za sodelovanje na podpodročju Prvi avtorski projekti:**
* da se prijavljajo samostojno kot avtorji lastnega projekta (projekta ne prijavljajo kot soavtorji ali producenti), ki bo izveden v slovenskem kulturnem prostoru;
* da so v času prijave na razpis vpisani v razvid samozaposlenih v kulturi na področju intermedijske umetnost ali so absolventi visokih šol ene od umetnostnih smeri;
* da na javni razpis prijavljajo največ en (1) projekt, ki je po vsebini, časovni zasnovi ter obsegu zaključena avtorska celota in bo prvič izveden v letu 2021;
* da v namen izvedbe projekta zaprošajo za največ 5.500,00 evrov in da ta znesek ne presega 70 % celotne vrednosti projekta.
  + 1. **Posebni pogoji za sodelovanje na podpodročju Delovne štipendije:**
* da se prijavljajo samostojno kot avtorji, ki pretežno delujejo na področju intermedijskih umetnosti;
* da so v času prijave na razpis vpisani v razvid samozaposlenih v kulturi na področju intermedijskih umetnosti;
* da se na javni razpis prijavljajo le na podpodročju Delovne štipendije;
* da so v obdobju 2018 - 2020 v slovenskem kulturnem prostoru izvedli vsaj tri (3) samostojne avtorske intermedijske projekte in v tem času niso bili prejemniki delovne štipendije ministrstva;
* da ne prijavljajo projekta, ki je modifikacija že izvedenih projektov;
* da v času prijave na razpis ne opravljajo funkcije odgovorne osebe pravnih oseb ali producenta, ki se prijavlja na ta razpis.

1. **UGOTAVLJANJE IZPOLNJEVANJA RAZPISNIH POGOJEV**

Izpolnjevanje pogojev ugotavlja komisija za odpiranje vlog, ki jo izmed zaposlenih na ministrstvu imenuje minister za kulturo.

Ministrstvo lahko v primeru naknadne ugotovitve neizpolnjevanja pogojev in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko v primeru naknadne ugotovitve neizpolnjevanja pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

1. **RAZPISNI KRITERIJI**

Projekte, prijavljene na projektni razpis, člani komisije ocenjujejo na podlagi naslednjih kriterijev.

* 1. **Vsa podpodročja, razen podpodročja delovnih štipendij**

|  |  |
| --- | --- |
| **Kriterij:** | **število**  **možnih točk** |
| 1. reference prijavitelja na razpisnem področju v obdobju 2018-2020   (prepoznavnost in uveljavljenost prijavitelja v strokovni javnosti ali izkazana posebna nadarjenost posameznega avtorja – pisna priporočila, objave v medijih, prejete nagrade)  (brez ustreznih referenc na področju – 0 točk; slabe reference – 4 točke; povprečne reference – 8 točk, dobre reference – 12 točk, presežne reference – 15 točk) | 15 |
| 1. reference izvajalcev (aktualnost in kakovost)   (brez ustreznih referenc na področju – 0 točk; slabe reference – 6 točk; povprečne reference – 10 točk, dobre reference – 14 točk, presežne reference – 20 točk) | 20 |
| 1. vsebinska izvirnost in aktualnost v izkazovanju uporabe sodobnih tehnologij, ki omogočajo različne oblike, prakse in izraze v slovenskem in širšem kulturnem prostoru   (neustrezna – 0 točk; zadostna – 6 točk; dobra – 10 točk; zelo dobra – 14 točk; odlična – 20 točk) | 20 |
| 1. glede na obseg in vsebino realno ovrednoten in uravnotežen projekt (delež lastnih in pridobljenih sredstev, stopnja izvedljivosti projekta glede   na njegovo vsebinsko, tehnično in finančno zasnovo)  (neustrezno – 0 točk; zadostno – 6 točk; dobro – 10 točk; zelo dobro – 14 točk; odlično – 20 točk) | 20 |
| 1. predvidena dostopnost in odmevnost projekta (promocijski načrt, preseganje lokalnih interesov, načrtovanje postprodukcij, referenčnost prizorišč) ter dostopnost informacij o projektu   (neustrezna – 0 točk; zadostna – 6 točk; dobra – 10 točk; zelo dobra – 14 točk; odlična – 20 točk) | 20 |
| Prijavitelj, ki ima status nevladne organizacije v javnem interesu na področju kulture, prejme dodatnih 5 točk (16. člen Zakona o nevladnih organizacijah (ZNOrg), Uradni list RS, št. 21/18). | 5 |
| **SKUPAJ:** | **100** |

* 1. **Podpodročje Delovne štipendije:**

|  |  |
| --- | --- |
| **Kriterij:** | **število**  **možnih točk** |
| 1. izkazana posebna nadarjenost intermedijskega umetnika (reference prijavitelja, referenčne medijske objave in/ali priporočila referenčnih področnih strokovnjakov)   (brez ustreznih referenc na področju – 0 točk; slabe reference – 9 točk; povprečne reference – 15 točk; dobre reference – 21 točk, presežne reference – 30 točk) | 30 |
| 1. izvirnost in inovativnost delovnega načrta   (neustrezna – 0 točk; zadostna – 12 točk; dobra – 20 točk; zelo dobra – 28 točk; odlična – 40 točk) | 40 |
| 1. izvedljivost delovnega načrta   (neustrezna – 0 točk; zadostna – 3 točk; dobra – 5 točk; zelo dobra – 7 točk; odlična – 10 točk) | 10 |
| 1. prepoznavnost delovnega načrta za razvoj avtorja in področja intermedijskih umetnosti v slovenskem kulturnem prostoru   (neustrezna – 0 točk; zadostna – 6 točk; dobra – 10 točk; zelo dobra – 14 točk; odlična – 20 točk) | 20 |
| **SKUPAJ:** | **100** |

Ocenjevanje in vrednotenje vlog opravi Strokovna komisija za področje intermedijskih umetnosti.

Točkovanje posamezne vloge opravi vsak član komisije v skladu z omenjenimi kriteriji. Ocene so uravnotežene tudi primerjalno z drugimi prejetimi vlogami. Če člani komisije posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do 0,5 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Primer: kriterij reference izvajalcev (aktualnost in kakovost) od skupno 3 članov komisije 2 člana komisije ocenita s po 14 točkami, tretji pa z 10 točkami. Seštevek točk 38 se v takem primeru deli s številom 3, kot je članov komisije, kar da povprečje 12,66\*. Ocena kriterija se v tem primeru zaokroži na 13 točk in ta ocena v seštevku z ostalimi štirimi ocenami posameznih kriterijev tvori skupno oceno vloge.

1. **UPORABA KRITERIJEV IN DOLOČITEV ZNESKA SOFINANCIRANJA**

Razpisni kriteriji so ovrednoteni s točkami, pri čemer je pri posameznem kriteriju navedena najvišja možna višina doseženih točk. Najvišje možno število prejetih točk za projekt je 100 točk.

Sofinanciranje prijav na podpodročju Delovne štipendije se obravnava ločeno od ostalih podpodročij. Prijave na tem podpodročju, ki prejmejo vsaj 85 točk, se razvrstijo v vrstni red po številu prejetih točk. Ministrstvo bo v letu 2021 predvidoma financiralo do dve delovni štipendiji, vrednost posamezne delovne štipendije je 5.000,00 evrov bruto. V sofinanciranje se sprejmeta prijavi z najvišjim številom točk, ki hkrati dosegata vsaj 85 točk. Če bi po ocenjevanju komisije imelo več prijav enako število točk in na ta način ne bi bilo mogoče določiti dveh najvišje ocenjenih prijav, se med prijavami z enakim seštevkom točk za sofinanciranje izbere tisto ali tisti prijavi, ki jo ali ju je strokovna komisija bolje ocenila po kriteriju izvirnosti in inovativnosti delovnega načrta. Če po tem kriteriju ne bi bilo mogoče razlikovati (oziroma bi imele primerjane prijave enako oceno tega kriterija), se kot naslednja na enak način v ozir vzame ocena kriterija izkazane posebne nadarjenosti intermedijskega umetnika, v primeru potrebe pa za njo ocena prepoznavnosti delovnega načrta za razvoj avtorja in področja intermedijskih umetnosti v slovenskem prostoru. Če bi bile primerjane prijave enako ocenjene tudi po vseh posameznih kriterijih, se v sofinanciranje sprejme prijava mlajšega kandidata.

Če na razpis ne bi prispeli najmanj 2 prijavi, ki bi v ocenjevanju dosegli vsaj 85 točk, se preostala sredstva namenijo sofinanciranju projektov z ostalih podpodročij.

Projekti z ostalih podpodročij, ki prejmejo vsaj 75 točk, se razvrstijo v vrstni red po številu prejetih točk. Znesek sofinanciranja za posamezni projekt se določi na naslednji način:

projektom, ki so razvrščeni od 1. do vključno 10. mesta, se dodeli sofinanciranje v višini 5.500,00 evrov bruto. V primeru, da bi imelo več kot 10 vlog na zadnjem mestu, ki spada v to kategorija sofinanciranja, enake ocene, se te vloge sprejme v sofinanciranje z enakim zneskom.

Primer: 10. mesto si delijo 3 vloge z enako oceno. V tem primeru se v enaki višini 5.500,00 evrov bruto sofinancira 12 najbolje ocenjenih vlog, ki dosegajo mesta od 1 do 10.

Znesek sofinanciranja za vloge do vključno skupnega 20. mesta, ki se ne uvrstijo od 1. do 10. mesta, se določi tako, da se preostala razpoložljiva sredstva (ki niso bila dodeljena za sofinanciranje vlog, uvrščenih na 1. do 10. mesto in delovnih štipendij), enakovredno razdelijo med tiste vloge, ki po številu točk niso na prvih 10. mestih in se uvrstijo do 10. mesta. V primeru, da bi bilo prijavljenih projektov, ki bi dosegli 75 točk, manj in bi izračunana vrednost sofinanciranja posamezne vloge presegla 5.500,00 evrov, se vrednost omeji na 5.500,00 evrov bruto. Zadnje mesto, za katero se prijaviteljem zagotovi sofinanciranje (npr. 19. ali 20. mesto), si lahko deli več prijaviteljev. Zato za mesta od 10. mesta dalje ni mogoče napovedati nominalnega zneska sofinanciranja, temveč se bodo razpoložljiva sredstva razdelila glede na število prijaviteljev, uvrščenih do vključno 20. mesta.

V primeru, da je bila z vlogo zaprošena nižja vrednost sofinanciranja od sofinanciranja, ki bi ga posamezen projekt prejel v skladu z zgoraj opisanimi kriteriji, se za znesek sofinanciranja za tak projekt določi znesek, ki je enak zaprošeni vrednosti. To je smiselno zaradi realne določitve vrednosti projekta in zaradi določila, da znesek sofinanciranja ne sme presegati 70 % celotne vrednosti projekta.

Po potrebi se oblikuje tudi rezervni seznam po vrstnem redu, in sicer po številu prejetih točk. Projekti z rezervnega seznama se lahko v sofinanciranje sprejmejo v primeru, da posamezni prijavitelji projektov, ki bi bili v sofinanciranje sprejeti po zgoraj opisanih kriterijih, ne bi pristopili k podpisu pogodb oziroma ne bi izvedli projekta in bi bilo ministrstvo o tem obveščeno dovolj zgodaj, da bi ocenilo, da bi bilo smiselno v sofinanciranje sprejeti nadomestne projekte. Višina sofinanciranja projekta z rezervnega seznama se v tem primeru izračuna na enak način kot višina sofinanciranja projektov, ki se po opisanem postopku uvrstijo od 10. mesta dalje, ob čemer ne smejo preseči višine sofinanciranja za posamezen projekt, uvrščen do 20. mesta in hkrati ne presegajo razpoložljivih sredstev.

S prijavitelji izbranih projektov bodo na podlagi odločb sklenjena pogodbe za obdobje trajanja sofinanciranja.

1. **PREDVIDENA VREDNOST RAZPOLOŽLJIVIH SREDSTEV**

Okvirna vrednost razpoložljivih sredstev, namenjenih za predmet razpisa, je 100.000,00 evrov.

Vrednost posamezne delovne štipendije je 5.000,00 evrov bruto. Ministrstvo bo v letu 2021 predvidoma financiralo do dve delovni štipendiji.

1. **UPRAVIČENI STROŠKI**

Sofinancirani bodo le uveljavljani in izkazani upravičeni stroški.

**Upravičeni stroški** so stroški, ki so opredeljeni v prijavi prijavitelja, so neposredno povezani z izvedbo prijavljenega projekta ter nujno potrebni za kakovostno izvedbo projekta in so dejansko nastali.

Vsi stroški morajo biti skladni z načeli dobrega finančnega poslovanja (zlasti glede cenovne primernosti in stroškovne učinkovitosti), prepoznavni in preverljivi ter dokazljivi z izvirnimi dokumenti.

Stroški ne smejo biti istočasno financirani s strani drugih sofinancerjev projekta (prepoved dvojnega financiranja).

Alkoholne pijače, tobačni izdelki, stroški reprezentance, splošni stroški vezani na vzdrževanje infrastrukture izbranega upravičenca, investicije in stroški za opremo **niso upravičen strošek**.

Prijavitelj, ki bo izbran v sofinanciranje, in s katerim bo sklenjena pogodba o financiranju in izvedbi projekta, bo moral vse upravičene stroške, ki jih bo uveljavljal v okviru zahtevka za izplačilo in zaključnega vsebinskega in finančnega poročila, izkazati z dokazili o nastanku stroška in dokazili o plačilu stroška (potrdila o izvedenih plačilih).

Kot **dokazila o nastanku upravičenega stroška** štejejo računi za izdano blago ali opravljene storitve ter avtorske in druge pogodbe.

Kot **potrdila o izvedenih plačilih** štejejo izpiski bančnih transakcijskih računov, iz katerih so razvidna plačila računov in nakazila avtorskih honorarjev skupaj z davki in prispevki ter druga ustrezna potrdila o izvedenih plačilih.

Če bo ministrstvo kadarkoli v času izvajanja projekta ali pozneje ugotovilo, da je prijavitelj katerokoli dokazilo o nastanku stroška, ki ga je uveljavil kot strošek sofinanciranega projekta, uveljavil še pri kateremkoli drugem projektu, bo obveznost ministrstva do prejemnika sredstev prenehala, prejemnik sredstev pa bo moral že prejeta sredstva vrniti na račun integralnega proračuna RS, skupaj z zakonskimi zamudnimi obrestmi.

V primeru, da prijavitelj določenega računa oziroma drugega dokazila o nastanku stroška ne uveljavlja v celoti, mora jasno navesti, v kolikšnem delu ga uveljavlja.

Glede vsakega stroška, v zvezi s katerim ob pregledu zahtevka za izplačilo oziroma zaključnega vsebinskega in finančnega poročila ni razvidna neposredna povezava med nastankom stroška in izvedbo projekta, lahko ministrstvo od prejemnika sredstev zahteva dodatna pojasnila ali izjave, ki dokazujejo nastanek stroška za izvedbo projekta. Če bo ministrstvo ugotovilo, da nastali strošek v resnici ni povezan z izvedbo projekta, bo obveznost ministrstva do prejemnika sredstev prenehala, prejemnik sredstev pa bo moral že prejeta sredstva vrniti na račun integralnega proračuna RS, skupaj z zakonskimi zamudnimi obrestmi.

Če bo prijavitelj v finančni konstrukciji navedel tudi neupravičene stroške, se bo v primeru, da bo izbran v sofinanciranje, vrednost projekta znižala za višino v finančni konstrukciji navedenih neupravičenih stroškov.

**Fizične osebe kot prijavitelji lahko zaprosijo izključno za svoj avtorski honorar, ki vključuje morebitne potne stroške in stroške bivanja.**

1. **OBDOBJE ZA PORABO DODELJENIH SREDSTEV**

Dodeljena proračunska sredstva za izbrane projekte morajo biti porabljena v proračunskem letu 2021 oziroma v plačilnih rokih, kot jih določa Zakon o izvrševanju proračunov Republike Slovenije za leti 2021 in 2022 (Uradni list RS, št. 174/20).

Dodeljena proračunska sredstva se bodo izplačevala skladno z dinamiko izplačil, opredeljeno v pogodbah o sofinanciranju kulturnih projektov, in na podlagi izstavljenih zahtevkov za izplačilo.

1. **RAZPISNI ROK**

Razpis se začne dne **8. 1. 2021** in se zaključi dne **12. 2. 2020**.

1. **RAZPISNA DOKUMENTACIJA**

Razpisna dokumentacija obsega:

* besedilo javnega razpisa,
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web>.

Razpisna dokumentacija je objavljena na spletnih straneh ministrstva, na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/.

1. **ODDAJA VLOG**

Vloge morajo biti izpolnjene in oddane v elektronski obliki na spletnem obrazcu v spletni aplikaciji eJR na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web) (v nadaljnjem besedilu: prijavni obrazec), in morajo vsebovati vse zahtevane priloge in podatke, določene v razpisni dokumentaciji. Oddane oziroma predložene pa morajo biti na enega od načinov, opredeljenih v točkah 15.1 in 15.2.

V izogib morebitnim težavam zaradi preobremenjenosti strežnika prijaviteljem priporočamo, da vloge na javni razpis oddajajo pred zadnjim dnem razpisnega roka.

Šteje se, da z oddajo vloge prijavitelj sprejema vse pogoje in kriterije razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja razpisa, objave rezultatov razpisa, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja in veljavnim zakonom, ki ureja varstvo podatkov.

Če bo prijavitelj po prvi oddaji vloge oddal elektronsko podpisano spremembo oziroma dopolnitev vloge, se bo upoštevala zadnja pravočasno oddana elektronsko podpisana vloga oziroma njena sprememba ali dopolnitev.

**Prijavitelje prosimo, da posamezne priloge oddajo v eni sami datoteki (priponki), četudi morebiti vsebuje več različnih dokumentov.**

**15.1 Oddaja elektronsko podpisane vloge**

Vlogo na javni razpis oddate na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>. Podpišete jo s kvalificiranim digitalnim potrdilom ali mobilno identiteto smsPASS. V tem primeru vloge ni potrebno tiskati in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **12. 2. 2021 do 23:59**.

**15.2 Oddaja lastnoročno podpisane vloge**

Če prijavitelj nima kvalificiranega digitalnega potrdila ali mobilne identitete smsPASS, se vloga na javni razpis kljub temu odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, nato pa natisne in lastnoročno podpiše.

Obe obliki prijave, elektronska brez digitalnega podpisa in tiskana, morata biti vsebinsko popolnoma enaki.

Natisnjena in lastnoročno podpisana prijava mora biti **najkasneje 12. 2. 2021** poslana priporočeno po pošti na naslov **Ministrstvo za kulturo RS, Maistrova 10, 1000 Ljubljana**, oziroma neposredno izročena ministrstvu na navedenem naslovu.

Vse obvezne priloge, določene v razpisni dokumentaciji oziroma besedilu razpisa, morate priložiti le v spletnem obrazcu in jih ne pošiljajte še fizično.

Na ovojnico obvezno nalepite A4 dokument »Kuverta«, ki vsebuje vse potrebne podatke, kot so naslov, oznaka razpisa, številka vloge, navedba prijavitelja in drugo.

1. **ZAVRŽENJE VLOG**

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**, upoštevajoč tretji odstavek 10. člena Pravilnika.

Prijavitelj, katerega vloga ne bo izpolnjevala splošnih in posebnih pogojev, določenih v besedilu javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi obveznih dokazil in vloge stranke.

Prijavitelji lahko do preteka razpisnega roka vloge dopolnjujejo oziroma spreminjajo.

**Vse prepozne, nepopolne in vloge, ki jih bodo oddale neupravičene osebe, bo ministrstvo na podlagi petega oziroma šestega odstavka 117. člena ZUJIK ter prvega odstavka 10. člena Pravilnika, s sklepom zavrglo.**

1. **ODPIRANJE VLOG**

Odpiranje vlog se bo predvidoma začelo dne **19. 2. 2021 ob 10. uri**.

1. **PRISTOJNA USLUŽBENCA ZA DAJANJE INFORMACIJ IN POJASNIL:**

Mag. Aleksej Adrijan Loos, e-pošta: [aleksej.loos@gov.si](mailto:aleksej.loos@gov.si)

Marlenka Meršol, e-pošta: [marlenka.mersol@gov.si](mailto:marlenka.mersol@gov.si)

Uradne ure za posredovanje informacij po telefonu in elektronskih medijih ministrstva so vsak ponedeljek, sredo in petek, od 9.00 do 11.00.

1. **VPOGLED V RAZPISNO DOKUMENTACIJO**

Zainteresirane osebe se lahko seznanijo z razpisno dokumentacijo na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/.

1. **OPOZORILA**

**Prijavitelje opozarjamo, da je izvedba javnega razpisa odvisna od proračunskih zmogljivosti ministrstva. V primeru sprememb v državnem proračunu ali finančnem načrtu ministrstva, ki bi neposredno vplivale na izvedbo sofinanciranja, jih je ministrstvo dolžno upoštevati in v skladu z njimi sprejeti ustrezne ukrepe.**

**V primeru, da se prijavitelj prijavi na ta razpis z več vlogami, kot jih določajo splošni ali posebni pogoji na posameznem razpisnem podpodročju, se vse vloge prijavitelja zavržejo kot vloge neupravičene osebe (zaradi neizpolnjevanja splošnih ali posebnih pogojev).**

**V primeru, da več prijaviteljev prijavi na ta razpis isti projekt, se vse vloge prijaviteljev istega projekta zavržejo iz razloga neizpolnjevanja splošnih pogojev (kot vloge neupravičenih oseb).**

**V primeru, da se prijavitelj prijavi s projektom, ki vsebinsko ne sodi na razpisno področje oziroma katerega od podpodročij in ga strokovna komisija ne more oceniti s kriteriji, navedenimi v razpisnem besedilu pod točko 8, se zavrže kot vloga neupravičenega prijavitelja.**

dr. Vasko Simoniti

minister